Video: Noue ontkoming toe olifant op boot afstormIngrid Marais is ‘n befaamde fotograaf en het dié foto geneem toe die olifant hul boot storm (Foto: Ingrid Marais) ’n Idilliese rivierboot-safari het amper ŉ nare einde gehad tydens spitstyd op die Chobe-rivier in Botswana. Die Marais-gesin het die Kasane-area in Botswana besoek ter viering van hul ma, Ingrid, se 60ste verjaardag. Su-an Müller-Marais, Ingrid se skoondogter, wat ook die gebeure op video vasgevang het, het gesê hulle het op ŉ bootrit gegaan, waar hulle dié olifant gewaar het. “Ons het op die rivier gevaar en gesien hoe ’n hele klomp bote rondom ’n weiende olifant in die rivier saamdrom. Ons het ook stilgehou om te kyk en die enjin afgeskakel om nie die olifant te steur nie,” het sy gesê. Müller-Marais, bekende televisie- en radio-aanbieder, het gesê die Chobe-rivier was in volle vloed en dat ŉ sterk stroom hul boot nader aan die olifant laat dryf het. “Ons was naby genoeg om die olifant te hoor wei en ons was gespanne, maar in verwondering oor dié pragtige dier. Die gids het ons gemaan om kalm te bly en ek het ’n video begin neem. En tóé begin die olifant storm.” “Ons was angsbevange toe ons die olifant sien aankom en ons hoor nie die enjin aangaan om weg te jaag nie, maar ons ervare gids het seker geweet dit sou die olifant nog méér ontstel as hy op daardie oomblik die sleutel sou draai. Hy ken die olifante van die Chobe sy lewe lank. En hy was reg; die olifant het ons letterlik weggestoot, maar dit kon baie erger gewees het as ons probeer veg of vlug het,” het sy gesê. Müller-Marais het gesê hulle was verlig toe hulle verder van die olifant af wegdryf. “‘A lucky shot almost became a lucky spot,’ het ek gedink terwyl ons wegdryf. Ons was tegelyk geskok, verlig én verheug dat ons almal veilig en die boot heel is. Ek het sommer weer vir ma geluk gewens met haar verjaardag namens al die olifante in die Chobe. Ek was natuurlik sarkasties, maar dankbaar dat ons haar lewe (én ons lewens) letterlik kon vier, want haar verjaardag kon net sowel haar laaste dag gewees het.” Müller-Marais het gesê hulle kan nóú terugkyk en giggel oor ŉ paar goed, soos haar skoonsuster wat vir die olifant sê: “Hallo Liefie,” net voordat hy hulle gestorm het. Of haar man se reaksie toe sy vir hom vra wat deur sy kop gegaan het toe hy daar heel voor sit en hy antwoord: “Amper ’n olifanttand!” “Natuurlik stap ons weg met dieper deernis vir olifante en respek vir die natuur asook ’n paar lesse. In ons geval moes ons teen ons instink om te wil vlug en veg stry. Ons gids se woorde: “Whatever happens, stay on the boat,” klink dalk vanselfsprekend, maar dis nogal moeilik om stil te sit as ’n olifanttand 50 cm van jou af is,” het Müller-Marais gesê.